แปลงสาธิตเกษตรอัจฉริยะข้าวโพดหวาน เมืองสี่แคว ต้นทุนลด ผลผลิตเพิ่ม สร้างกำไร 16,992 บาทต่อไร่ต่อปี
นางสาวทัศนีย์ เมืองแก้ว รองเลขาธิการสำนักงานเศรษฐกิจการเกษตร กระทรวงเกษตรและสหกรณ์ เปิดเผยถึงการติดตามโครงการพัฒนาเทคโนโลยีเกษตรอัจฉริยะ จังหวัดนครสวรรค์ ซึ่งเป็นโครงการภายใต้แผนแม่บทย่อยเกษตรอัจฉริยะ เพื่อนำร่องทดสอบการผลิตพืชด้วยการใช้เทคโนโลยีเกษตรอัจฉริยะในรูปแบบแปลงสาธิต มีกรมวิชาการเกษตรเป็นหน่วยงานหลักในการดำเนินงาน โดยโครงการได้ดำเนินการคัดเลือกเกษตรกร 7 ราย เพื่อจัดทำแปลงสาธิตเกษตรอัจฉริยะข้าวโพดหวาน จำนวน 7 แปลง จากการลงพื้นที่ติดตาม พบว่า แปลงสาธิต/แปลงเรียนรู้ข้าวโพดหวาน ทั้ง 7 แปลง จังหวัดนครสวรรค์ โดยเกษตรกรมีการแบ่งพื้นที่มาทดลองทำแปลงสาธิตรวมพื้นที่ 30 ไร่ 2 งาน ใช้ระบบการให้น้ำอัจฉริยะ ผ่านสายยางและท่อ PVC เพื่อให้น้ำและปุ๋ยตามปริมาณความต้องการของข้าวโพดหวาน มีระบบส่งสัญญาณระหว่างอุปกรณ์วัดความชื้นดินเพื่อติดตามการเปลี่ยนแปลงแบบ Real time โดยจะควบคุมการทำงานของระบบสั่งงานกล่องตามเงื่อนไขและการตัดสินใจของเกษตรกรผ่านโทรศัพท์มือถือ ช่วยลดการจ้างแรงงาน ลดระยะเวลา ปริมาณการใช้น้ำ และต้นทุนการใช้พลังงาน ซึ่งจากข้อมูลการทดสอบ พบว่า สามารถช่วยลดปริมาณการใช้น้ำ 4-5 เท่า และยังลดต้นทุนด้านการใช้พลังงานไฟฟ้านอกจากนี้ เกษตรกรสามารถลต้นทุนที่เป็นเงินสด และสามารถสร้างรายได้ จากเดิม 11,661 บาท/ไร่/ปี เพิ่มเป็น 16,992 บาท/ไร่/ปี โดยทั้งปี เกษตรกรสามารถผลิตได้ 3 รอบการผลิต โดยผลสำเร็จในการนำร่องโครงการฯ ดังกล่ว จะขยายผลไปยังเกษตรกรในพื้นที่เพิ่มเติมในการปรับใช้ระบบเกษตรอัจฉริยะตามความเหมาะสมของแปลงตนเองต่อไป